32001R0991
L 138/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 991/2001 НА КОМИСИЯТА
от 21 май 2001 година
за изменение на приложението към Директива 92/14/ЕИО на Съвета за ограничаване експлоатацията на самолети, които са предмет на част II, глава 2, том 1 от приложение 16 към Конвенцията за международно гражданско въздухоплаване, втора редакция (1988 г.)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/14/ЕИО на Съвета от 2 март 1992 г. за ограничаване експлоатацията на самолети, които са предмет на част II, глава 2, том 1 от приложение 16 към Конвенцията за международно гражданско въздухоплаване, втора редакция (1988 г.) (1), последно изменена с Директива 1999/28/ЕО (2) на Комисията, и по-специално член 9а от нея,
като има предвид, че:
(1)
Член 3 от Директива 92/14/ЕИО освобождава изброените в приложението самолети, при условие че те продължават да бъдат използвани от физически или юридически лица, установени в страната, в която са били регистрирани тези самолети в определен период.
(2)
Член 9а от Директива 92/14/ЕИО, както е изменена от Директива 98/20/ЕО (3) на Съвета, предвижда опростена процедура за изменения на приложението с оглед осигуряване на пълно съответствие с критериите за приемливост.
(3)
След влизането в сила на Директива 1999/28/ЕО, която първа изменя приложението към Директива 92/14/ЕИО на базата на опростената процедура, някои самолети, включени в приложението, са били унищожени, а други са били заличени в регистъра на съответната държава; следователно вписванията за тези самолети би следвало да бъдат заличени от приложението.
(4)
Някои от самолетите, отговарящи на критериите, ще навършат 25 години през 2001 г.; следователно съответното вписване за тях би следвало да бъде добавено в приложението.
(5)
Желателно е също така приложението да се актуализира в светлината на всякакви последващи промени в регистрационния код или оператора на вече включено въздухоплавателно средство.
(6)
Ограничената същност и обхват на измененията към приложението, както и тяхната неотложност, обосновават промяната на използвания тип правен инструмент.
(7)
Необходимо е настоящият регламент да влезе в сила без отлагане, за да може да предостави незабавно на заинтересованите страни освобождаванията, които се предвиждат в него.
(8)
Мерките, предвидени в настоящия регламент, са в съответствие със становището на Комитета за регулиране на авиационната безопасност (4), създаден с Регламент (ЕИО) № 3922/91 на Съвета от 16 декември 1991 г. за хармонизиране на техническите изисквания и административните процедури в областта на гражданската авиация (5), последно изменен с Регламент (ЕО) № 2871/2000 (6) на Комисията,
ПРИЕ НАСТОЯЩИЯ РЕГЛАМЕНТ:
Член 1
Приложението към Директива 92/14/ЕИО се изменя, както е указано в приложението към настоящия регламент.
Член 2
Настоящият регламент влиза в сила от деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 май 2001 година.